કોઈપણ દેશના અસ્તિત્વને ખતમ કરી નાખવું હોય તો સૌથી પહેલા ત્યાંની સભ્યતા-સંસ્કૃતિને ખતમ કરો એવી એક થિયરી વર્ષોથી ચાલી આવે છે. બિલકુલ આવું જ કામ રોમને કેનન સાથે કર્યું હતું. તમને થશે કે આ કેનન વળી શું છે. તો જાણી લો કે, ઈઝરાયેલનું પ્રાચીન નામ કેનન હતું. બીજા વિશ્વયુદ્ધ પછી ભારત સહિતના જે દેશો આઝાદ થયા તેમાં એક ઈઝરાયેલ પણ હતો. એ જ્યાં અસ્તિત્વમાં આવ્યો ત્યાં અગાઉ બ્રિટિશ સામ્રાજ્ય હેઠળનો પેલેસ્ટાઈન નામનો આરબોનો દેશ હતો. તે પહેલા યહૂદીઓનો કોઈ ચોક્કસ દેશ નહોતો. તેઓ દુનિયાના વિવિધ દેશોમાં ફેલાયેલા હતા અને પોતાનો કોઈ એક નિશ્ચિત દેશ હોય તેમ ઈચ્છતા હતા. બીજા વિશ્વયુદ્ધમાં બ્રિટનની હાલત કફોડી બની એ તકનો લાભ લઈને ભારત સહિતના તેના તાબા હેઠળના દેશોમાં આઝાદીની માંગ પ્રબળ બની. આ લાભ ઈઝરાયેલે પણ લીધો. ૧૫મી ઑગસ્ટ ૧૯૪૭ના રોજ ભારત આઝાદ થયું તેના બરાબર નવ મહિના પછી ૧૪મી મે, ૧૯૪૮ના રોજ પેલેસ્ટાઈનના બ્રિટિશ જનાદેશથી ઈઝરાયેલ તેમાંથી અલગ થયું. જેરૂસલેમ તેની રાજધાની બની. અહીંના મૂળ નિવાસીઓ પછીથી ‘ઈઝરાયલી’ કહેવાયા.